הסמליל הקודם של הבנק (עד ינואר 2012)
בנק ירושלים סניף חולון
**בנק ירושלים** (שנודע בעבר בשם "בנק ירושלים לפיתוח ולמשכנתאות בע"מ") הוא בנק ישראלי הפועל כבנק מסחרי החל משנת 1998, ומתמחה באשראי לנדל"ן, בשוק ההון, חיסכון ובבנקאות בינלאומית. הבנק מספק שירותי מסחר בניירות ערך זרים וישראליים, ושירותי בית השקעות.

היסטוריה
--------

### הקמת הבנק

הרעיון להקמת בנק בירושלים שיתמקד במימון פעילות כלכלית בירושלים, עלה לראשונה בסוף שנות ה-50 של המאה ה-20, ביוזמת מספר אנשי עסקים ירושלמים. במקביל גם קופת מלווה וחיסכון של העובדים בירושלים ביקשה להפוך לבנק. בנק ישראל התנגד תחילה להקמת בנקים חדשים באותה עת, אך ב-1963 הסכים להקמת בנק למשכנתאות בירושלים. בדצמבר 1963 ניתן לבנק רישיון תחת השם "בנק ירושלים לפיתוח ולמשכנתאות בע"מ". ראש עיריית ירושלים, מרדכי איש שלום מונה לנשיא הבנק.

"בנק ירושלים" היה הבנק השני שפעל בשם זה. בשנת 1928 הקימו עסקני היישוב החרדי הישן, ביניהם משה פרוש, את "בנק ירושלים בע"מ". בנק זה נמכר ומוזג עם בנק פויכטוונגר בשנת 1938.

### רכישת השליטה בידי משפחת שובל

בעלי המניות של הבנק בתחילת דרכו היו: חברת וולפסון קלור מאיר, חברת שיכון ופיתוח הממשלתית, יצוא חברה להשקעות (שהייתה בבעלות האחים מאיר), בנק הלוואה וחסכון ירושלים, עיריית ירושלים והסתדרות העובדים. כיושב ראש מועצת המנהלים מונה אייזק וולפסון וכסגניו מונו צ'ארלס קלור ומשה מאיר.

הבנק עסק בעיקר במימון בנייה למגורים בירושלים ולקח חלק בהקמת קריית וולפסון ושכונת רמת שרת.

במהלך השנים רכשו האחים מאיר את רוב מניות הבנק (לאחר שרכשו את מלוא הבעלות בחברת וולפסון קלור מאיר, שהייתה בעלת המניות הגדולה בבנק, ובנוסף החזיקו בחברת יצוא שהייתה בעלת מניות בבנק). בשנת 1989 החליטו האחים להפריד את עסקיהם ומשה מאיר קיבל את השליטה בבנק. משה מאיר מינה את זלמן שובל שהיה נשוי לביתו כנה כיושב ראש הבנק. שובל שימש באותה עת גם כחבר כנסת והדבר עורר ביקורת על ניגוד עניינים. לאחר מותו של משה מאיר בשנת 1993, עבר הבנק לשליטת זלמן וכנה שובל. 

### מעבר מבנק למשכנתאות לבנק מסחרי

בשנת 1992 הציע הבנק את מניותיו לציבור בבורסה לניירות ערך בתל אביב. בשנת 1996 שונה שם הבנק לשמו הנוכחי. בשנות ה-90 הרחיב משמעותית את פעילותו בתחום הליווי הפיננסי לנדל"ן עד כדי 40% מסך האשראי שלו, היקף זה יחד עם קשיי החזר של חלק מהלווים, הביא את המפקח על הבנקים בבנק ישראל להתערב ולהורות על עצירה זמנית במתן האשראי לתחום זה.

בשנת 1997 קיבל הבנק רישיון מוסד כספי מבנק ישראל בהתאם לחוק הבנקאות. במסגרת הרישיון, הותר לבנק לעסוק בכל העיסוקים המותרים לתאגיד בנקאי בעל רישיון "בנק", למעט תשלום בשיקים על פי דרישה. בשנת 1998 קיבל רישיון בנק מסחרי כחלק ממאמץ הבנק להיכנס לתחום האשראי העסקי, ההלוואות והחסכונות למגזר הפרטי, ועם קבלתו השלים הבנק את הפיכתו לבנק מסחרי.

### במאה ה-21

בשנת 2002 החל הבנק להנפיק ללקוחותיו כרטיסי אשראי בשיתוף חברת כרטיסי אשראי לישראל.

בשנת 2010 החליט דירקטוריון הבנק על תפנית באסטרטגיה העסקית אשר במרכזה צמיחה מבוקרת תוך מיקוד בפעילות קמעונאית מתמחה במשכנתאות והמשך פיתוח האשראי הצרכני, תוך שמירה על פרופיל סיכון נמוך הבא לידי ביטוי בתמהיל הפעילות העסקית, לצד גיוון הלקוחות ומקורות ההכנסה המימוניים והתפעולים. בניסיון לאזן בין שיקולי תשואה לסיכון ונועדה להביא לשמירה על יציבותו וחוסנו של הבנק, השגת רווחיות נאותה וצמיחה מדודה. כ-20 מיליון שקל הושקעו בשדרוג מערכות המחשוב והגנת סייבר, הוקם מוקד טלפוני וארכיב דיגיטלי, הוטמעה מערכת ניהול קשרי לקוחות, אתר האינטרנט של הבנק עבר שדרוג והותקנו בכל סניפי הבנק כספומטים עם יכולת למשיכת מזומנים, הפקדת מזומנים והפקדת צ'קים.

בשנת 2011, בעקבות המחאה החברתית החליט הבנק לשנות את שיטת הריבית על הפיקדונות הבנקאיים שהייתה נהוגה עד לאותה התקופה. בעוד הבנקים מציעים ללקוחותיהם 20% מריבית בנק ישראל ושומרים 80% ממנה, הציע בנק ירושלים להעניק ללקוחות 80% מהריבית ולשמור 20% ממנה. את שינוי השיטה כינה בנק ירושלים מעבר משיטת המינימום לשיטת המקסימום. החל במחצית השנייה של 2013 צמצם הבנק מדיניות נדיבה זו, ומציע ללקוחותיו רק מחצית מריבית בנק ישראל.

במסגרת המאמץ להגדלת נתח השוק של משקי הבית, הציע הבנק בשנת 2012 חשבון עו"ש ללא עמלות והוא הבנק הראשון, שהציע ללקוחות כל הבנקים אפשרות לפתיחת פיקדון אונליין דרך אתר אינטרנט שהקים, מבלי לפתוח חשבון עו"ש בבנק וללא צורך בהגעה לסניף הבנק. בשנת 2017 החל הבנק לגבות עמלות.

במהלך שנת 2013 רכש הבנק את חברת "כלל פיננסים-בטוחה ניהול השקעות". בכך, הגדיל באופן משמעותי את פעילותו בשוק ההון המקומי. אך הוא מכר פעילות זו כעבור 4 שנים לחברת מיטב דש.

בשנת 2017 השיק הבנק שירות של כרטיס חיוב נטען, המיועד בעיקר לעובדים ללא חשבון בנק, שמקבלים את משכורתם החודשית במזומן, לקבל משכורת בכרטיס אשראי.

במהלך שנת 2018 ניסה בנק ירושלים לרכוש את מוניציפל בנק (שהיה אז בבעלות קבוצת הבנקאות והפיננסים הבלגית-צרפתית דקסיה), אך הצעת הרכישה שלו נדחתה לטובת הצעה מתחרה של בנק דיסקונט.

פעילות
------

לבנק ירושלים מספר חברות בנות, בהן "עיר שלם סוכנות לביטוח בע"מ (1996)" העוסקת בביטוח משכנתאות וחיים, "ירושלים מימון והנפקות (2005) בע"מ" העוסקת בתחום החיתום וההנפקות הציבוריות וכן בפעילות של גיוסי הון פרטיים ותומר ירושלים בע"מ. בתחום הנדל"ן מתמקד הבנק בליווי פיננסי לפרויקטי בנייה למגורים. לבנק נתח שוק משמעותי בתחום זה יחסית לגודלו, והערכות הבנק הן שהוא מחזיק בכ-10% מהשוק.

לבנק כ-20 סניפים ברחבי ישראל. בשנת 2011 עברה הנהלת הבנק מבניין ההיסטורי בה שכנה בכיכר ציון בירושלים, למתחם איירפורט סיטי ליד לוד. בבניין גם פעל הסניף המרכזי של הבנק שנסגר והבניין נמכר.
בספטמבר 2020 פתח הבנק סניף חדש במבנה מלון וולדורף אסטוריה ירושלים, שבמקביל סגר ומכר את הסניף הראשי ברחוב קרן היסוד.

החל מהעשור השני של המאה ה-21 הבנק החל לפעול בתחום האשראי הצרכני. חלק מאסטרטגיית הבנק להעמקת הפעילות היא להעניק אשראי ללקוחות בנקים אחרים ללא צורך בפתיחת חשבון עו"ש, תוך הקמת פלטפורמה דיגיטלית ידידותית אשר תבחן על פי מספר קריטריונים את הזכאות להלוואה ומתן אישור עקרוני דיגיטלי ללא מגע יד אדם.

בעלי עניין
----------

בנק ירושלים נשלט על ידי חברת יצוא חברה להשקעות בע"מ, חברה ציבורית הנשלטת על ידי משפחת שובל, שמניותיה גם נסחרות בבורסה לניירות ערך בתל אביב.

קישורים חיצוניים
----------------

ויקישיתוף מדיה וקבצים בנושא **בנק ירושלים** בוויקישיתוף
* 

* אתר האינטרנט הרשמי של בנק ירושלים
* בנק ירושלים, ברשת החברתית פייסבוק

* בנק ירושלים, ברשת החברתית אקס (טוויטר)

* בנק ירושלים, ברשת החברתית LinkedIn
* בנק ירושלים בע"מ, באתר הבורסה לניירות ערך בתל אביב

* בנק ירושלים בע"מ, באתר "מאיה"
* אתר למנויים בלבד מיכאל רוכוורגר, לחלק את ירושלים: הבנק הקטן האחרון בישראל נשאר בלי אסטרטגיה, באתר TheMarker‏, 14 בינואר 2020

הערות שוליים
------------

1. 1 2 3  בנק ירושלים בע"מ: נתונים כספיים באתר מאי"ה.
2. ↑  יאיר קפלן נכנס לתפקידו כמנכ"ל בנק ירושלים, באתר וואלה!‏, 14 באפריל 2022
3. ↑  סיכויים שקולים להקמת בנק ירושלמי, הארץ, 28 בספטמבר 1960
4. ↑  נדחה פירוק קופת המילווה של העובדים בירושלים, למרחב, 16 באפריל 1959
5. ↑  יהושע ביצור, ירושלים זקוקה לבנק משלה, מעריב, 3 בינואר 1962
6. ↑  בנק ישראל - על הקמת 'בנק ירושלים', למרחב, 11 בנובמבר 1963
7. ↑  בנק ירושלים למשכנתאות, דבר, 31 באוקטובר 1963
8. ↑  ניתן הרשיון לבנק ירושלים למשכנתאות, דבר, 20 בדצמבר 1963
9. ↑  מ. איש שלום - נשיא ' בנק ירושלים', הַבֹּקֶר, 20 בדצמבר 1963
10. ↑  בנק ירושלים בערבון מוגבל - מאזן ליום 31 לדצמבר 1937, הארץ, 9 במרץ 1938
11. ↑  בנק ירושלים, דבר, 7 בפברואר 1928
12. ↑  בנק כללי למסחר י.ל. פויכטוואנגר בע"מ, הארץ, 20 באפריל 1939
13. ↑  מי הם הבנקים שיוצאו מן הרשימה?, הַבֹּקֶר, 22 בפברואר 1938
14. ↑  אושרה ההשקעה בבנק ירושלים, למרחב, 20 באפריל 1964
15. ↑  בעלות בנק ירושלים ־ ברובה בידיים פרטיות, על המשמר, 20 באפריל 1964
16. ↑  ההסתדרות - גרורה של וולפסון, קול העם, 6 באפריל 1964
17. ↑  אייזיק וולפסון בראש ,בנק ירושלים", קול העם, 5 באפריל 1964
18. ↑  שיכון ופיתוח מצמצמת, דבר, 12 באפריל 1973  
קריית מגורים מפוארת תוקם מול הכנסת, למרחב, 5 באוגוסט 1970
19. ↑  יואב יצחק, האחים משה ומרדכי מאיר פירקו השותפות בעקבות סיכסוכים עיסקיים, מעריב, 7 בנובמבר 1989
20. ↑  יואב יצחק, ח"כ שובל מקבל 4,500 דולר לחודש מבנק ירושלים, מעריב, 15 בינואר 1990  
יואב יצחק, רן כהן: התנהגות שובל - חרפה, שובל: בנק ירושלים הוא בנק פרטי, מעריב, 17 בינואר 1990
21. ↑  שי שלו, ‏בנק י-ם הפריש 4 מיליון שקל לטובת זלמן שובל ורעייתו, באתר גלובס, 23 בפברואר 2000
22. ↑  בנק ירושלים - קיבל רשיון "מוסד כספי", באתר גלובס, 30 בספטמבר 1997
23. ↑  אורנה רביב, ‏בנק ירושלים קיבל רישיון לבנקאות מסחרית, באתר גלובס, 30 באוגוסט 1998
24. ↑  דפנה צוקר, ‏בנק ירושלים מרחיב פעילות: ינפיק כרטיסי ויזה CAL, באתר גלובס, 12 באוגוסט 2002
25. ↑  אור הירשאוגה,אתי אפללו, בנק ירושלים משנה אסטרטגיה עסקית - דרך מערכות המחשוב, באתר הארץ, 7 בדצמבר 2010
26. ↑  יוסי הטוני, ‏טלדור תשדרג את תשתיות ה-IT בבנק ירושלים ותקים CRM בפרויקט ענק בהיקף 20 מיליון שקלים, באתר "אנשים ומחשבים", 30 במרץ 2011
27. ↑  עירן פאר, ‏בנק ירושלים ישלם קבוע ריבית ב-80% מריבית בנק ישראל, באתר גלובס, 4 בינואר 2012
28. ↑  עירית אבישר, ‏הבשורה הצרכנית של בנק ירושלים: פטור גורף מעמלות עו"ש, באתר גלובס, 15 באוקטובר 2012
29. ↑  עירית אבישר, ‏אחרי 5 שנים של פטור: "הבנק ללא עמלות" יתחיל לגבות עמלות, באתר גלובס, 3 באוגוסט 2017
30. ↑  אתר למנויים בלבד שלי אפלברג, בנק ירושלים רוכש את פעילות הברוקראז' של כלל פיננסים ב-270 מיליון שקל, באתר TheMarker‏, 6 באוגוסט 2013
31. ↑  עירית אבישר, ‏בנק ירושלים מוכר את תיק הברוקראז' למיטב דש ב-21 מ' ש', באתר גלובס, 16 באוקטובר 2017  
אתר למנויים בלבד אסא ששון, דירקטוריון בנק ירושלים צפוי לאשר: פעילת חבר הבורסה תימכר למיטב דש, באתר TheMarker‏, 10 באוקטובר 2017
32. ↑  אתר למנויים בלבד מיכאל רוכוורגר, בנק ירושלים משיק כרטיס אשראי נטען, באתר TheMarker‏, 13 בנובמבר 2017
33. ↑  אתר למנויים בלבד מיכאל רוכוורגר, דקסיה דחתה את הצעת הרכישה של בנק ירושלים - וחתמה עם דיסקונט, באתר TheMarker‏, 14 בנובמבר 2018
34. ↑  מיכל מרגלית, ‏בנק ירושלים פרסם מכרז למכירת בניין ההנהלה ליד כיכר ציון, באתר גלובס, 16 בספטמבר 2010
35. ↑  יובל ניסני, וולדורף אסטוריה: בנק ירושלים חנך את הסניף החדש שפונה בעיקר לתושבי חוץ, באתר כל העיר, 10 בספטמבר 2020  
אתר למנויים בלבד ג'ניה וולינסקי, סניף וולדורף אסטוריה בונה על התפוצות: "נמכר אצלנו בניין ב-28 מיליון דולר", באתר TheMarker‏, 9 בספטמבר 2020
36. ↑  קותי פונדמינסקי, עסקת ענק במרכז העיר: סניף בנק ירושלים נמכר, באתר mynet‏ ירושלים, 10 במרץ 2021
37. ↑  אתר למנויים בלבד מיכאל רוכוורגר, משפחת שובל צוחקת כל הדרך לבנק ירושלים, באתר TheMarker‏, 23 בינואר 2017

| בנקים מסחריים בישראל |
| --- |
| 

|  |
| --- |
| בנק אש ישראל (בהקמה) • בנק דיסקונט לישראל • הבנק הבינלאומי • בנק הפועלים • בנק יהב • בנק ירושלים • בנק לאומי לישראל • בנק מזרחי טפחות • בנק מסד • בנק מרכנתיל דיסקונט • ONE ZERO |

 |

| **מניות מדד תל אביב פיננסים** |
| --- |
| 

|  |
| --- |
| הבנק הבינלאומי • בנק לאומי • בנק הפועלים • בנק דיסקונט • מזרחי טפחות • הפניקס חברה לביטוח • הראל השקעות • כלל החזקות • פיבי אחזקות • ישראכרט • הבורסה לניירות ערך • מנורה מבטחים החזקות • איידיאיי חברה לביטוח • מגדל אחזקות ביטוח ופיננסים • אלטשולר שחם גמל • אטראו שוקי הון • אחים נאוי • בנק אגוד • מיטב • פנינסולה • מור בית השקעות • שירותי בנק אוטומטיים • שוהם ביזנס • אסאר אקורד • אופל בלאנס • איילון חברה לביטוח • אנליסט בית השקעות • גיבוי אחזקות • פועלים איביאי • בנק ירושלים • יונט קרדיט • איביאי בית השקעות • הלמן אלדובי השק |

 |